
Anya-csecsemő interakciók az intencionalitás bontakozása idején (A triádikus interakciók jellemzése a 9-12 hónapos kori "Játékhelyzet-vizsgálat" alapján)

 
Absztrakt
Dolgozatunkban a csecsemőkori intencionalitás bontakozása idején megjelenő triádikus – az anya, a gyermek és a játéktárgy közötti – interakciók sajátosságait mutatjuk be. Keresztmetszeti vizsgálatunkban 36 tipikusan fejlődő, jó szocioökonómiai háttérrel rendelkező 8–13 hónapos csecsemővel és édesanyjával vettük fel a „Játékhelyzet módszer”-t (Hámori, 2005). A módszer sajátossága, hogy az anyának kötött időn belül kell megismertetnie gyermekével 5 darab, a gyermek fejlettségi fokának megfelelő, illetve attól némileg eltérő nehézségű játéktárgyat. Ugyanakkor szabadon dönthet abban, hogy milyen sorrendben mutatja be a tárgyakat, és mennyi időt enged egy tárgy megismerésére. A helyzet ennélfogva alkalmas arra, hogy "tanítói" szituációban (Gergely, Egyed, Király, 2007) vizsgálja a pár interakciós sajátosságait.
Kutatásunk során arra voltunk kíváncsiak, hogy 1) hogyan befolyásolja a játékok nehézségi foka az anya–gyermek interakciós mintázatot és 2) az anyai "osztenzív kommunikáció" (Csibra, Gergely, 2007) megjelenését, ill. 3) az "osztenzív kommunikáció" megjelenése milyen hatással van a gyermeki játéktevékenység, valamint 4) az anya–csecsemő interakció színvonalára. Az interakciós felvételek elemzéséhez saját kódrendszert fejlesztettünk ki, ennek segítségével a gyermeki, az anyai és a diádikus viselkedéseket összesen 22 alskálán értékeltük.
Legfontosabb eredményeink szerint összefüggést találhatunk a játékok nehézségi foka és az anyai osztenzív jegyek megjelenése között. Minél nehezebb típusú volt a játék, annál inkább előhívta az anyából a tanítói attitűdöt. Továbbá a szülői jelölt kommunikáció pozitív irányban befolyásolja az anya-csecsemő diád érzelmi hőfokát, a szülői asszisztált segítség pedig a gyermek játékhelyzetben mutatott manipulációs szintjét. Játéktárgy-specifikus mintázatokat találtunk bizonyos interakciós változók együttjárásaiban. A játéktárgy nehézségi fokától függött a diádikus összehangolódás és az anyai osztenzív jegyek kapcsolata. A játéktárgy nehézségi fokától azonban független volt az anya és a gyermek érzelemkifejezése közötti együttjárás.
Eredményeink újdonsága, hogy a játéktárgyak nehézségi fokának függvényében mutatjuk be a szülői „tanítói attitűdök” és a triádikus interakciós mintázatok megjelenése közötti összefüggést. Kutatásunk alapul szolgálhat olyan intervenciós eljárásokhoz, amelyek az anya–gyermek együttjátszást, mint módszert alkalmazzák a korai fejlesztő programok tervezésében.



